**Jani-Petteri Helenius** (s. 18. tammikuuta 1990 Helsinki) on suomalainen uransa lopettanut jääkiekkoilija, pelipaikaltaan keskushyökkääjä. Hän oli pelityyliltään kahden suunnan sentteri, jonka vahvuuksiin kuuluivat luistelu, röyhkeys, ärsyttäminen ja karvaaminen. Helenius oli kuitenkin ajoittain hieman itsekäs pelaaja, eikä muistanut aina syöttää. Hän ei myöskään tehnyt kovin paljon tehopisteitä, eikä ollut parhaimmillaan hyökkäyspäässä.

Ura
---

### Seuraura

Helenius on Oulunkylän Kiekko-Kerhon kasvatti. Hän pelasi myöhemmät juniorivuotensa kuitenkin Jokereissa, jonka C-nuorissa Helenius voitti SM-pronssia vuonna 2005 ja Suomenmestaruuden vuonna 2006. Hän oli jälkimmäisen kevään mestarijoukkueen paras pistemies Tomi Tuomiston kanssa tehoilla 5+5=10 ja kuului myös Jokereiden kapteenistoon, kuten myös seuraavalla kaudella 2006–2007 B-nuorissa. Kauden 2007–2008 Helenius pelasi suurimmaksi osaksi A-nuorissa, mutta hän vahvisti myös Jokereiden B-nuoria, jotka voittivat kauden päätteeksi Suomenmestaruuden.

Helenius nousi Jokereiden SM-liigajoukkueeseen runkosarjan 2008–2009 alussa ja teki kolmivuotisen liigasopimuksen. Hän teki SM-liigadebyyttinsä kauden viidennessä ottelussa 27. syyskuuta 2008 vieraissa Oulun Kärppiä vastaan. Helenius sai ottelussa jääaikaa 9.06 minuuttia. Liigauransa avausmaalin hän teki 21. marraskuuta 2008 Rauman Lukkoa vastaan. Varsin kypsästi ja "äijämäisesti" esiintyneen Heleniuksen tulokaskausi toi yhteensä 28 runkosarjaottelussa tehot 1+1=2. Hän pelasi kauden aikana miesten pelejä myös kolmen Mestis-ottelun verran alle 20-vuotiaiden maajoukkueessa. Kaudella 2009–2010 Helenius kärsi kuitenkin vaikeasta selkävammasta, jonka takia hän pelasi vain kaksi runkosarja- ja kolme playoff-ottelua Jokereiden A-nuorissa sekä muutaman nuorten maaottelun.

Kauden 2010–2011 kynnyksellä Jokerit lainasi Heleniuksen Mestis-joukkue Kiekko-Vantaaseen, jossa hän pelasi lähes koko runkosarjan tehden 44 ottelussa tehot 6+10=16. SM-liigassa Helenius pelasi kauden aikana kymmenen runkosarja- ja yhden playoff-ottelun verran jääden niissä ilman tehopisteitä. Hän edusti Jokereiden miesten joukkuetta myös kymmenessä European Trophy -turnauksen ottelussa. Helenius vahvisti kauden aikana myös Jokereiden A-nuoria kevään 2011 peleissä. Kaudeksi 2011–2012 hän siirtyi vuoden mittaisella sopimuksella KooKoohon. Hän voitti Mestis-pronssia keväällä 2012.

Kaudeksi 2012–2013 Helenius palasi vuoden mittaisella sopimuksella Kiekko-Vantaaseen. Hän kävi kauden aikana myös kahdeksan SM-liigaottelun verran paikkaamassa Jokereiden loukkaantumisia ja teki niissä yhden maalin. Kauden 2013–2014 Helenius aloitti ottelukohtaisella sopimuksella Suomi-sarjajoukkue Raahe-Kiekossa, josta hän palasi lokakuussa 2013 takaisin Kiekko-Vantaaseen. Helmikuussa 2014 Helenius siirtyi loppukaudeksi TuToon.

### Maajoukkueura

Helenius pelasi alle 20-vuotiaiden MM-kilpailuissa vuonna 2009. Hän pelasi myös alle 18-vuotiaiden Ivan Hlinkan muistoturnauksessa vuonna 2007 voittaen hopeaa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2007–2008 | Jokerit | A-SM | 40 | 4 | 9 | 13 | 45 | 4 | 0 | 1 | 1 | 0 |
| 2008–2009 | Suomi U20 | Mestis | 3 | 1 | 0 | 1 | 0 | – | – | – | – | – | JMM | 6 | 0 | 0 | 0 | 2 |
|  | Jokerit | A-SM | 22 | 3 | 6 | 9 | 41 | 4 | 1 | 0 | 1 | 0 |
|  | Jokerit | SM-liiga | 28 | 1 | 1 | 2 | 8 | – | – | – | – | – |
| 2009–2010 | Jokerit | A-SM | 2 | 0 | 1 | 1 | 0 | 3 | 0 | 0 | 0 | 2 |
| 2010–2011 | Kiekko-Vantaa | Mestis | 44 | 6 | 10 | 16 | 24 | – | – | – | – | – |
|  | Jokerit | A-SM | 1 | 0 | 1 | 1 | 0 | 4 | 0 | 1 | 1 | 0 |
|  | Jokerit | SM-liiga | 10 | 0 | 0 | 0 | 0 | 1 | 0 | 0 | 0 | 0 |
| 2011–2012 | KooKoo | A-I-div. | 2 | 1 | 4 | 5 | 0 | – | – | – | – | – |
|  | KooKoo | Mestis | 43 | 2 | 3 | 5 | 32 | 11 | 0 | 1 | 1 | 4 |
| 2012–2013 | Kiekko-Vantaa | Mestis | 33 | 3 | 6 | 9 | 65 | – | – | – | – | – |
|  | Jokerit | SM-liiga | 8 | 1 | 0 | 1 | 4 | – | – | – | – | – |
| 2013–2014 | Raahe-Kiekko | Suomi-sarja | 6 | 3 | 4 | 7 | 8 | – | – | – | – | – |
|  | Kiekko-Vantaa | Mestis | 19 | 0 | 4 | 4 | 16 | – | – | – | – | – |
| 3 kautta | yhteensä | SM-liiga | 46 | 2 | 1 | 3 | 14 | 1 | 0 | 0 | 0 | 0 |
| 5 kautta | yhteensä | Mestis | 142 | 12 | 25 | 37 | 137 | 11 | 0 | 1 | 1 | 2 |

Lähteet
-------

* Jani-Petteri Helenius The Internet Hockey Databasessa (englanniksi)
* Jani-Petteri Helenius *Elite Prospects*. Everysport Media Group AB.  (englanniksi)

### Viitteet

1. ↑  Jani-Petteri Helenius – K-Vantaa – MESTIS – Jatkoaika.com – Kaikki jääkiekosta
2. 1 2  EliteProspects
3. 1 2  Jokerit.com – Joukkue (Arkistoitu – Internet Archive)
4. ↑  Tilastot - Liiga  27.9.2008. Liiga. Viitattu 2.3.2013.
5. ↑  Tilastot - Liiga  21.11.2008. Liiga. Viitattu 2.3.2013.
6. ↑  Seppälä, Tommi: Jokeripelaajien todistukset kaudesta 2008-2009  16.4.2009. Jatkoaika.com. Viitattu 2.3.2013.
7. ↑  Lainakuusikko lohipaitaan  13.9.2010. Jatkoaika.com. Viitattu 2.3.2013.
8. ↑  Syväsalmi ja Helenius KooKoo-paitaan – Baker ja Sirén jatkavat  20.4.2011. Jatkoaika.com. Viitattu 15.9.2011.
9. ↑  Kiekko-Vantaalle uusi valmennus ja 13 pelaajasopimusta  18.4.2012. Mestis.  Arkistoitu 31.12.2013. Viitattu 21.4.2012.
10. ↑  Vantaalle uusi valmennuskaksikko sekä iso kasa pelaajasopimuksia  18.4.2012. Jatkoaika.com. Viitattu 15.9.2011.
11. ↑  Mestis-senttereitä Raaheen  25.9.2013. Jatkoaika.com. Viitattu 30.12.2013.
12. ↑  Helenius palaa Vantaalle  19.10.2013. Jatkoaika.com. Viitattu 30.12.2013.
13. ↑  K-Vantaan sentteri muuttaa Kupittaalle  12.2.2014. Jatkoaika.com. Viitattu 1.3.2014.